CELEX: 62008TN0465
Language: el
Date: 2008-10-15 00:00:00
Title: Υπόθεση T-465/08: Προσφυγή-αγωγή της 15ης Οκτωβρίου 2008 — Τσεχική Δημοκρατία κατά Επιτροπής

20.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 327/39
            
         Προσφυγή-αγωγή της 15ης Οκτωβρίου 2008 — Τσεχική Δημοκρατία κατά Επιτροπής
   (Υπόθεση T-465/08)
   (2008/C 327/69)
   Γλώσσα διαδικασίας: η τσεχική
   Διάδικοι
   
      Προσφεύγουσα-ενάγουσα: Τσεχική Δημοκρατία (εκπρόσωπος: M. Smolek)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής των Ευρωπαϊκών Κοινοτήτων, της 7ης Αυγούστου 2008, για τον συμψηφισμό των απαιτήσεων της Επιτροπής με τις οφειλές της, που τιτλοφορείται BUDG/C3 D(2008) 10.5-3956·
            
         
               —
            
            
               να υποχρεώσει την Επιτροπή να καταβάλει στην Τσεχική Δημοκρατία το υπολογισθέν κατόπιν συμψηφισμού ποσό των 9 354 130,93 ευρώ, προσαυξημένο, εφόσον συντρέχει περίπτωση, κατά τους αντίστοιχους τόκους υπερημερίας·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   
               1.
            
            
               Με την υπό κρίση προσφυγή-αγωγή, που ασκήθηκε δυνάμει του άρθρου 230 της Συνθήκης για την ίδρυση της Ευρωπαϊκής Κοινότητας, η Τσεχική Δημοκρατία ζητεί την ακύρωση της αποφάσεως της Επιτροπής των Ευρωπαϊκών Κοινοτήτων, της 7ης Αυγούστου 2008, για τον συμψηφισμό των απαιτήσεων της Επιτροπής με τις οφειλές της, που τιτλοφορείται BUDG/C3 D(2008) 10.5-3956. H Επιτροπή, εκδίδοντας την προσβαλλόμενη απόφαση, ενήργησε σύμφωνα με το άρθρο 73, παράγραφος 1, του κανονισμού (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (1), όπως έχει τροποποιηθεί. Με την προσβαλλόμενη απόφαση, η Επιτροπή προέβη σε συμψηφισμό ως προς την απαίτησή της έναντι της Τσεχικής Δημοκρατίας για την επιστροφή ποσών στο πλαίσιο των ανανεώσιμων κεφαλαίων του προγράμματος Phare T9106, CS9203 και CZ9302, που ανέρχονται σε 9 354 130,93 ευρώ. Η απαίτηση της Επιτροπής αποτέλεσε αντικείμενο συμψηφισμού με την ανταπαίτηση της Τσεχικής Δημοκρατίας για δύο ενδιάμεσες πληρωμές στο πλαίσιο δύο επιχειρησιακών προγραμμάτων που χρηματοδοτούνται από τα διαρθρωτικά ταμεία, οι οποίες ανέρχονται στο ποσό των 10 814 475,41 ευρώ. Επομένως, η Τσεχική Δημοκρατία αξιώνει να εκτελεσθούν οι πληρωμές που αποτελούν αντικείμενο του εν λόγω συμψηφισμού.
            
         
               2.
            
            
               Η προσβαλλόμενη απόφαση είναι άκυρη, καθόσον η Επιτροπή, εκδίδοντας την απόφαση αυτή, ενήργησε κατά κατάχρηση εξουσίας, στον βαθμό που η εν λόγω απόφαση εκδόθηκε επί εσφαλμένης νομικής βάσεως.
            
         
               3.
            
            
               Έστω και αν γινόταν δεκτό ότι, υπό τις παρούσες συνθήκες, ο κανονισμός 1605/2002 μπορούσε να τύχει εφαρμογής, η προσβαλλόμενη απόφαση είναι άκυρη για τον λόγο ότι εκδόθηκε κατά παράβαση των προϋποθέσεων σχετικά με τον συμψηφισμό, τις οποίες καθορίζει ο εν λόγω κανονισμός ή, ακριβέστερα, ο κανονισμός 2342/2002 (2) της Επιτροπής, για τη θέσπιση των κανόνων εφαρμογής του κανονισμού 1605/2002 και για τη θέσπιση της διαδικασίας συμψηφισμού.
            
         
               4.
            
            
               Τέλος, η προσβαλλόμενη απόφαση είναι άκυρη για τον λόγο ότι δεν εμπεριέχει αιτιολογία.
            
         
      (1)  ΕΕ L 248, της 16.9.2002, σ. 1.
   
      (2)  Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 357 της 31.12.2002, σ. 1).